
DISSERTATIO  MEDICA 


INAUGURARIS , 


RABIE  CANINA . 

-  — ?i 


De  nomine  morbi  et  definitione. 


flAbies  Canina  seu  Hydrophobia  Rabida,  Belgice  vocatur  Honds- 
dolheid;  Gallice  la  Rage ;  Anglice  Canine  JMadness. 

Rabies  dicitur  propter  statum  animalis  furibundum  quo  multum 
agitatur :  appellatur  Rabies  Canina  quia ,  imprimis  canibus  valde  est 
familiaris;  subinde  haec  animalia  epidemice  adoritur,  et  a  quorum  morsu 
hominibus  impertiri  solet ;  tandem  vocatur  Hydrophobia ,  quia  symp¬ 
toma  satis  mirandum ,  ut  plurimum ,  exhibet  ,  dum  homines  afficit 
malum,  quod  symptoma  est  aquae  metus  et  horror. 

Morbum  bene  definire  res  est  ardua  et  difficultatis  plena ,  propter 
varias  scriptorum  opiniones ,  de  hac  re ;  minime  tamen  dubito  quin 


(6) 

Hydrophobia  Rabida  inter  morbos  acutos  sit  habenda,  sive  brevi  post 
causam  admissam,  sive  longo  temporis  intervallo  caput  efferat,  ple¬ 
rumque  intra  paucos  dies  periodos  citissime  decurrit  suas;  et  quoniam 
admittit  causam  indolis  peculiaris  vel  specificam,  nihil  est  quod  tam¬ 
quam  morbus  simplex  non  sit  adspiciendus. 

Quum  animus  nobis  sit  in  hac  dissertatione  agere  de  Hydrophobia 
Rabida,  materiam  sequente  modo  exponemus. 

1°.  Historia  morbi  tradetur. 

2°.  Expositio  causarum,  sedis,  naturae  et  viri. 

3°.  Diagnosis. 

4°.  Prognosis. 

5°.  Curatio. 


De  historia  morbi. 

> 


Antequam  morbi  historiam  tradamus,  utile  credimus  admonere  lec¬ 
torem  nos  Hydrophobiam  distinguere,  in  idiopathicam  et  symptomati¬ 
cam;  prior  enim  arguit  causam  semper  specificam,  id  est,  virus  rabi¬ 
dum  in  vulnus  morsu  animalis  destillatum,  dum  posterior,  in  quibus¬ 
dam  morbis,  ut  symptoma  apparet,  et  de  quo  in  diagnosi  verba  so¬ 
lummodo  faciemus. 

Quando  morbus  quidem  est  acutissimus  et  intra  quatuor  vel  quinque 
dies  periodos  absolvit,  tamen  ut  ejus  descriptio  clarior  evadat,  et  symp¬ 
tomatum  confusio  vitetur,  ipsum  in  tria  stadia  dividemus,  quae  totidem 
incrementi  morbi  distincta  sunt  tempora  (1). 


(i)  H.  Boerliaave  Aphr.  Lovanii ,  i?52. 


Ubi  homo  a  cane  rabido  laeditur,  vulnus  vario  modo  sese  habet,  pro 
aegri  constitutione  et  mentis  constantia ,  ratione  partis  affectae  plagae¬ 
que  magnitudinis :  inflammatio  quae  laesioni  succedit ,  nullum  futuri 
periculi  criterium  prae  se  fert,  sed  satis  placide  decurrit,  et  post  levio¬ 
rem  vel  aliquando  nullam  suppurationem  brevi  temporis  lapsu  vulnus 
sanatur  (1).  In  lioc  casu  virus  rabidum  non  est  absorptum,  sed  in  parte 
laesa  quiete  jacet ,  et  homo  post  octo ,  viginti ,  quinetiam  quadraginta 
et  ultra  dies,  in  loco  dente  tacto,  nullum  sentit  dolorem;  sed  quando 
virus  rabidum  in  actum  ducitur,  ingratam  sensationem  in  ipsa  plaga, 
in  partibus  vicinis  nec  non  in  gutture  percipit  (2) :  haec  sensatio  quam 
in  gutture  experitur  initio  saepe  confunditur  cum  angina  simplice,  et 
idcirco  malum,  ut  res  non  periculosa ,  negligitur.  Interea  temporis  cor¬ 
pus  languet,  ipse  aegrotans  queritur  de  lassitudine  spontanea ;  cibum  et 
potus  tum  minime  sapit ,  cunctarum  rerum  subeunt  ipsum  fastidia  : 
ubi  secum  infortunium  considerat,  inquietus  est,  angitur  animo,  sus¬ 
pirat,  horret;  taciturnus,  tristis  et  solitarius  incedit;  fugit  hominum 
congressus;  inquiete  dormit,  res  somniat  ominosas,  timore  plenus  vel 
horrore  perculsus  expergefit:  aspectu  est  truculentus;  aliquando  caligant 
oculi,  sunt  fixi;  facies  et  totus  corporis  habitus  squalidus,  quae  mentis 
nec  non  systematis  nervosi  turbas  testantur  magnas  :  in  aliis  casibus 
aliquando  satis  tranquillus  observatur,  cum  amicis  de  cane,  de  morsu, 
sibique  satis  obvio ,  placide  tunc  confabulatur :  systema  sanguineum  hac¬ 
tenus  parum ,  vel  nullo  modo,  a  statu  naturali  recedit:  talia  sunt  symp¬ 
tomata  morbi  stadio  observanda  primo,  et  ultra  duos  ordinario  dies  non 
perstantia. 

Secundo  stadio,  symptomata  magis  intenduntur,  morbique  facies  mu I- 


(1)  C.  Sprengel,  Inst.  Pathol.  Spec.  Hygroph.  Amstelodami ,  i8i4. 

(2)  Sprengel,  ut  supra. 


tum  commutatur;  spiritum  aeger  male  ducit;  cervicibus  dolet;  in  scro¬ 
biculo  cordis  magnum  regnat  incommodum ;  guttur  ardorem ,  fauces 
siccitatem  patiuntur  :  de  siti  intolerabili  conqueritur ,  et  saepissime 
aquam  vel  alium  liquorem  ad  sedandam  sitim  magnopere  expetit,  sed 
bibere  frustra  tentat ,  quia  simul  ac  parvam  liquoris  copiam  in  os  acce¬ 
perit  ipsamque  in  aesopbagum  deglutionis  actione  propellere  conatur , 
motus  tunc  convulsivus  pharyngis  subito  et  tanta  cum  vi  oritur  ut  in¬ 
gestum  liquorem  expellat ;  et  musculi  respirationi  dicati  eodem  tempore 
convellantur ,  summa  nascitur  anxietas  et  citissima  evadit  respiratio  ; 
hisce  sese  adjungunt  pulsus  frequentes,  spastici  et  aliquando  intermit¬ 
tentes.  Alvus  non  exoneratur ;  urina  nunc  difficulter  movetur ,  nunc 
magno  cum  dolore  et  molimine  redditur,  est  modo  tenuis  et  limpida  , 
modo  turbida  et  crassa:  lingua  exporrecta  nil  peculiare  monstrat,  sed 
plerumque  rubet ,  vel  etiam  crusta  albida  est  obducta  :  aegri  aspectus 
magis  magisque  a  statu  naturali  recedit :  oculi  jam  ardent:  parum  desi- 
pit ,  et  dum  morbus  intenditur ,  non  solum  aquae  aspectus ,  sed  cujusvis 
corporis  etiam  splendentis,  eosdem  effectus  sortitur,  et  gravissima  indu¬ 
cit  symptomata;  tunc  faciei  musculi  in  horrendas  adeo  rapiuntur  con¬ 
vulsiones  ut  aeger  omnia  potulenta  perneget  et  horreat,  quinimo,  dum 
de  hisce  ab  adstantibus  sermo  lit,  multum  turbatur  animo  et  corpore, 
et  etiam  de  bibendo  minime  fert  loqui.  Interea  temporis  vulnus  ali¬ 
quando  consanescit ,  aliquando,  ubi  morbus  jam  patescit,  cicatricula  dolet, 
tumet  aut  ulceratur;  labia  ejus  dehiscunt,  proserpunt  et  invertuntur: 
cutis  quoque  vicina  rubet  et  ardet;  tela  cellulosa  fit  spongiosa,  manante 
ichore  pravoque  et  foetido ;  partes  laesae  obstupescunt ,  resolvuntur ,  aut 
leviter  convelluntur. 

Haec  symptomata ,  variis  intervallis  et  in  aliquo  modo  paroxysmos 
aemulantia,  per  diem  aut  triginta  sex  horas  ita  pergere  solent;  at  brevi 

succedunt  alia  magis  timenda  quae  tertium  formant  stadium,  et  sine 
vitas  sufflaminatione  non  saepius  evanescunt.  Accessus  nunc  perbene 
ordinati ,  nunc  frequentiores  et  quoque  diuturniores  evadunt :  validis 
artium  convulsionibus  miser  adeo  torquetur,  ut  tres  vel  quatuor  viri 
robustissimi  ipsum  in  lecto  continere  vix  possint,  quae  convulsiones  ad 
musculos  respiratorios,  ventriculum  ,  vesicam  urinariam  nec  non  ipsa 
genitalia  extenduntur,  quod  facile  demonstrant  e  tubo  digesti vo  mate¬ 
riei  fuscae  bile  tinctae  expulsio,  et  emissio  urinae  et  spermatis  involun¬ 
taria.  /Estuat  totum  corpus,  sudore  viscido  et  tenaci  perfusum.  iEger 
vociferat,  ejulat ;  dentibus  frendit ;  lacerat  vestimenta;  mordet  seipsum, 
et  nisi  cura  adhibeatur ,  amicos  quoque  et  adstantes  incautos  invadit , 
et  tentat  illos  contundere  pugnis.  Delirium,  quod  hactenus  intervalla 
lucida  exceperat,  nunc  magis  ad  continuitatem  vergit;  cum  amicis  ab¬ 
sentibus  aliquando  colloquitur  ;  modo  cantat ;  modo  murmurat :  vox 
rauca  est,  et  quam  optime  canis  latratum  saepissime  edit:  invitus  exscreat 
mucum  densum  et  tenacem  :  datis  intervallis,  respiratio  brevissima  et 
maxime  anhela  fit :  subinde  corpus  etiam  riget  ac  si  tetano  afficeretur : 
pulsus  nunc  citissimi  et  debiles ,  sed  febre  nullo  modo  laborat  aeger , 
aut  rarissime;  et  si  per  breve  tempus  mente  sana  fruatur,  tunc  de  pe¬ 
riculo,  illo  furiente,  omnes  frequenter  admonet;  vult  ut  ipse  sit  secu¬ 
rus  ,  omnesque  salvi  sint.  Rebus  sic  procedentibus ,  aeger  furore  exhaus¬ 
tus ,  flens,  mortem  saepius  exoptat,  et  uno  vel  altero  accessu,  non  raro 
iterato,  e  vivis  rapitur,  ni  arte  inhumana  citius  expellatur  anima:  hoc 
stadium  ultra  diei  spatium  vix  unquam  protrahitur.  Totam  hanc  histo¬ 
riam  rabidam  confirmant  auctores  varii  (1). 

(i)  Utrechtscli  genootschap. 

Boerhaave.  Van  Swieteu.  Spreugel. 

Edinburg  pratice  of  medicine. 

Dictionnaire  des  Sciences  medicales,  arlicle  rage. 

Darwin,  traduit  par  ie  Pro f.  Kluyskens. 

De  Autopsia  Cadaverum. 


Phaenomena  in  cadaveribus  Rabiei  Caninae  demortuorum  satis  diversa 
sunt ;  in  universum  magnopere  foetent  haud  ita  multo  post  mortem  , 
cultro  anatomico  exploratis  ;  sequentia  tamen  satis  frequenter  fuere  ob¬ 
servata  ;  cerebri  firmitas  naturali  major ,  meningum  inflammatio ,  vasa 
cerebralia  sanguine  turgida:  pulmones  cruore  infarcti  adhaerent  pleura?: 
mucosa  pharyngis,  laryngis  et  asperak  arteriae  membrana  intense  rubet: 
cor  sanguine  plenum ;  arteriae  latice  vitali  quoque  plenae ;  venis  contra 
vacuis :  aesopbagus  et  ventriculus  inflammati ,  hic  praesertim  gangraena 
aliquando  obsessus  et  materia  viridi  distentus :  vesicula  fellea  bile  atra 
repleta :  abdomen  flatibus  tumidum  :  sed  glandulis  salivariis  intactis  : 
haec  omnia  rarissime  adsunt  in  imo  eodemque  cadavere  (1). 

§  4. 

De  causis  morbi. 


In  hoc  loco  non  alienum  judicamus,  antequam  de  causis  dirae  luis 
agatur,  praemittere  signa  quae  indicant  animal,  quod  morsum  intulit, 
Rabie  Canina  esse  obsessum.  Signa  incipientis  rabiei  sunt  sequentia : 


(i)  Boerhaave.  Yan  Swieten.  Sprengel. 


( « ) 

Canis  imprimis  tristis  evadit,  eibum  potumque  non  multum  appetit; 
parum  latrat,  vel  potius  murmurat:  torvo  yultu  et  morosus,  non  quaerit 
socios,  auribus  dimissis;  cauda  sub  ventrem  jacta;  oculi  rubent,  inflam¬ 
mantur;  .concitatus,  in  ignotos  tunc  irruit,  illosque  mordet;  herum  tamen 
adhuc  non  oblitus,  vocem  bene  cognoscit,  verbaque  illius  observat:  pro¬ 
gressu  est  incerto ;  vacillat,  titubat:  spiritus  fit  difficilis  et  valde  anhe¬ 
lus  ;  animal  hiat ;  lingua  plumbeo  colore  excerpto  spumam  emittit  multam : 
cursus  nunc  celeres,  nunc  segnes,  aliquando  tortuosi :  interea  temporis 
canis  est  convulsus ,  nil  edit ,  nil  bibit ;  domum  ,  herum ,  socios  non 
amplius  cognoscit;  fugit,  et  frontibus  adversis  percutit  omnia  fugiendo: 
nunc  gracilescit;  mox  furit:  hunc  statum  vix  per  duos  dies  fert  quin 
pereat  animal  (1). 

Docet  zoologia ,  ut  noster  clarissimus  Praeceptor  V an  Coetsem  in  lec¬ 
tionibus  exposuit ,  canes ,  feles ,  vulpes  et  lupos  huic  morbo  satis  esse 
obnoxios;  in  canibus  vero  morbum  terribilem  contagio  sui  generis  pro¬ 
pagatum,  epidemice  aliquando  grassari,  et  praesertim  in  illis  regionibus, 
ubi  facies  coeli  subito  et  saepius  mutatur,  summis  caloribus  aestivis  reg¬ 
nantibus,  ut  quoque  acri  et  sicco  hyeme  extante  :  dum  hisce  animalibus 
aquae  sufficiens  quantitas  denegatur  :  .dum  corpus  longo  cursu  debilita¬ 
tum  et  inedia  protracta,  excretiones  naturales  non  locum  habent;  ma¬ 
teria  tunc  indole  prava  in  ore  fixa  haeret;  saliva  vitiat  fauces  ,  status 
denique  morbosus  oritur;  cynanche  incipit,  et  mox  symptomata  manifeste 
rabida  infelix  domant  animal  (2). 

Dubium  aliquando  nascitur  utrum  canis  fuerit  rabiosus  an  solum¬ 
modo  furiosus ,  quando  statim  occiditur ;  sed  constat  a  Cl.  Petit ,  et 
quinetiam  quingentis  auctoribus,  sequente  inodorem  elucidari  posse,  si 

(1)  Elem.de  med.  pratiq.  de  Cullen,  par Bosquillon ,  vol.  2.  p.  46i.  Paris,  1787. 

(2)  Yide  Van  Swieten,  Comment.  in  Aphor.  Boerli.  ii42.  Lngd.-Bat. ,  1755. 


gingivae,  dentes  faucesque  canis  jamjam  interfecti,  frusto  carnis  elixae 
perbelle  fricantur,  tunc  ofella  cani  sano  oblata,  quam  animalis  ex  ore 
rabidi  cum  clamore  et  ejulatu  repudiabit,  sed  avide  e  contrario  come¬ 
det  ;  canes  quoque  bene  valentes ,  testante  Sennert ,  instinctu  naturali 
ducti,  canem  cum  signis  maximi  terroris  semper  fugiunt  rabidum. 

Causarum  indagatio  in  Rabie  Canina  satis  facile  plerumque  peragi¬ 
tur  ,  dum  aegritudo  apparet  omnibus  propriis  symptomatibus ;  res  tamen 
difficilior  evadit,  ubi  malum,  sine  causa  cognita,  juxta  auctores  medicos 
nascitur;  at  credimus  idiopathicam  a  vulnere  illato,  in  corpore  humano 
vivo,  ab  animale  rabido  fere  semper  originem  ducere  hydrophobiam  : 
non  pauca  tamen  observata  prostant  in  hominibus  qui ,  sine  causa  nunc  in¬ 
dicata  ,  rabidi  fuerunt  facti :  credimus  certe  in  tali  casu  morbum ,  sic  dictum 
rabidum,  oriri  a  laesione  facta  ab  animali  ira  valde  commoto,  et  nihil  aliud 
esse  quam  symptomaticum.  Hoc  morbo  genus  humanum  sponte  affici 
difficulter  potest  demonstrari,  et  praeterea  nulla  certa  exempla  in  histo¬ 
ria  medica  adhuc  exstant :  princeps  ergo  conditio  ad  rabiem  propagan¬ 
dam  est  vulnus ,  sive  magnum ,  sive  leve ,  natum  a  morsu  canis ,  aliusve 
animalis  rabidi. 

Praeter  hanc  conditionem ,  alia  ab  auctoribus  in  medium  profertur , 
qua  malum  sano  traditur,  et  etiam  sine  vulnere  illato.  Sauvage  recenset 
plures  casus  hujusmodi,  e  quibus  constare  videtur,  salivam  vel  spumam 
animalis  rabiosi  per  cutim  transivisse  integram,  sed  huic  audacter  con¬ 
tradicit  Bosquillon(l).  Unde  fluit,  hanc  conditionem  ipsi  morbo  producendo 
non  semper  sufficere;  sed  tamen  credimus  quod  virus  rabidum  in  saliva 
sit  reconditum ,  quam  ob  rem  haec  materia ,  non  minus  fortasse  quam 
morsus,  sit  timenda;  si  saliva  non  sit  venenata,  certe  viri  est  vehiculum 
rabidi  (2). 

(1)  Cullen ,  Elem.  Med.  Pract.,  tom.  2.  p.  46o. 

(2)  Dictionnaire  des  Sciences  medicales,  art.  vage. 


C  >3  ) 


De  sede ,  natura  morbi,  venenoque  rabido. 


Quod  spectat  ad  sedem  morbi,  li?ec  difficulter  certe  demonstrari  po¬ 
test  in  canibus;  latet  forsan  in  organis  respirationi  et  olfactui  sacris,  et 
praesertim  in  membrana  mucosa  narium  cava  et  pulmones  nec  non 
bronchos  investiente,  quae  inflammata  saepius  reperta  fuit;  at  vero  res 
aliter  sese  habet  in  homine,  ubi  eaedem  partes  phlegmasia  affectae  etiam 
observatae  fuere,  et  praeter  eas,  nunc  cerebrum,  nunc  ventriculus  simili 
modo  affectus  invenitur,  propter  quod  sedes  ejus  omnino  est  incerta,  et 
forsan  omnia  usque  ad  nostrum  tempus  observata  sint  consideranda  ut 
symptomata  plerumque  secundaria. 

Natura  morbi  non  minus  est  obscura,  et  hactenus  in  totum  ignota; 
licet  a  quibusdam  spasmodica,  ab  aliis  nervosa,  ab  alteris  inflammatoria 
habeatur,  quas  ultima  opinio  forsan  probabilior  sit,  juxta  mentem  non¬ 
nullorum  ,  quandoquidem  in  cadaveribus  rabiei  caninae  demortuorum 
semper  praegressae  inflammationis  signa  supersunt,  et  eatenus,  si  conjec¬ 
turare  liceat,  procul  dubio  aliquid  de  inflammatione  erit  cogitandum. 

Omnes  fere  medici  virus  rabidum  adhuc  considerant  tamquam  aliquid 
valde  noxium  et  incognitum,  sui  generis.  Est  unicum  homini  cognitum 
virus  quod  permultas  animantium  species  simili  modo  afficit,  et  propa¬ 
gatur.  Omnia  alia  venena  ,  post  tempus  fere  determinatum ,  in  corpus 
admissa ,  monstrant  diros  suos  effectus ;  sed  hocce  modo  citius ,  modo 
serius  in  hominem  ingruit ;  aliquando  in  menses ,  etiam  in  annos  oc¬ 
culte  latet. 


(  4  ) 

Quidam  tamen  medici,  non  solum  in  Anglia  sed  et  etiam  in  Gallia  (1), 
dicunt  virus  caninum  rem  esse  vanam ,  sed  morsus ,  quando  animal  est 
rabidum,  evidenter  contrarium  probant:  bella  canina  quotidiana  etiam 
arguunt  ejus  existentiam.  Canes  ira  commoti  se  invicem  mordent, 
et  homines  et  animalia ,  membraque  lacerant ,  in  bis  casibus  numquam 
generant  rabiem  neque  statum  illum  furibundum  de  quo  sermo  fuit ; 
clarum  ergo  nobis  videtur  virus  existere.  Natura  ejus  nos  et  omnes 
latet,  modumque  agendi.  C.  L.  Hoffmann  putat  virus  rabidum  fluidum 
corrumpere  nervosum ;  hancce  opinionem  libenter  admittimus ,  quia  in 
variis  morbi  stadiis,  quam  optime,  ut  credimus,  multa  exponit  phaeno¬ 
mena  (2). 


§  6 


De  diagnosi. 


Diagnosis,  multis  in  casibus,  res  minime  foret  incerta,  si  omnia  symp¬ 
tomata  jamjam  enumerata  sese  manifestarent;  sed  aliquando  aegri  ani¬ 
mus  adeo  perturbatur ,  ut  verbis  nulla  fides  liabenda  ;  in  hoc  casu , 
diagnosis  satis  difficilis  evadit ,  et  sine  attento  phaenomenorum  morbi¬ 
dorum  examine  statui  non  potest ;  est  ergo  res  summi  momenti ,  ut 
medicus  rite  perspecta  habeat ,  et  secum  non  solum  diligenter  reputet , 
omnia  symptomata  sic  dicta  rabida,  sed  et  ea  etiam  aliorum  morborum 
inter  quos  et  rabiem  caninam  extat  aliquat  affinitas ;  ad  hanc  rem 
maxime  pertinent  hydrophobia  symptomatica,  mania,  tetanos  et  delirium 
furibundum. 


(i)  Dictionn.  des  Sciences  med. 


(2)  Utrecht.  Genootsc.,  8e  deel.  p.  160. 


C  *5 } 

Quoad  hydrophobiam  symptomaticam,  haec  oriri  solet  in  quibusdam 
morbis  acutis,  et  praesertim  apparet  horrore  aquae,  dum  reliqui  symp¬ 
tomata  modo  notata  nec  observantur,  neque  continua  serie  sibi  mutuo 
succedunt;  diutius  perstant  quam  in  idiopathica,  ut  constat  e  casu  qui 
legitur  in  Aphorismis  Boerhaavii  a  Swietenio  commentatis;  lenior  est  et 
magis  curabilis  sicuti  exposuit  clariss.  praecep.  Kluyskens  in  lectioni¬ 
bus  :  frequentissime  supervenit  sive  inflammationi  ventriculi  aut  cerebri , 
atque  ita  sine  difficultate  a  malo  idiopathico  dignoscitur,  signis  propriis 
morbum  primarium  concomitantibus. 

Distinguitur  a  mania,  quia  in  hoc  morbo,  horror  aquas  vel  cujusvis 
corporis  splendentis  numquam,  vel  rarissime,  angit  aegrotantem:  acces¬ 
suum  intervallum  lucidum  majus.  Mania  enim  est  morbus  periodicus  et 
satis  diu  protrahitur;  aeger  minus  saepe  queritur  de  magna  siti;  inediae 
et  frigoris  patientissimus  ;  aliquando  voracissimus ,  liquidorum  cupidis¬ 
simus  :  hydrophobiis  nil  edere  cupit ,  bibere  nequit :  maniacus  per  plures 
hebdomadas,  aliquando  etiam  menses  est  pervigil:  horrendis  clamoribus 
totam  replet  viciniam ,  sibi  aliisque  studet  nocere ;  omnino  videtur 
exuisse  rationem  (1).  Sedato  furore,  rerum  omnium  immemor  vivit,  est 
fatuus.  Mania  nonnunquam  sanatur,  vel  in  alium  morbum  transit:  hy¬ 
drophobia  vere  rabida  fere  semper  mortem  infert. 

Neque  confundi  potest  cum  tetano  ,  ratione  indolis  convulsionum 
morbum  utrumque  concomitantium :  in  tetano ,  convulsiones  sunt  sic 
dictae  tonicae  et  occupant  fere  omnes  musculos  voluntarios  tali  modo  , 
ut  aegrotans  statuae  marmoreae  adinstar  rigeat ;  nunc  enim  caput  scapulis , 
nunc  mentum  pectori  annectitur;  modo  rectam  et  immobilem  tetanos 
intendit  cervicem.  Organa  loquelae  inservientia  rigoris  et  immobilitatis 


(i)  Sprengel,  Inst.  Patii,  spec.  de  Mania. 

musculorum  adeo  fiunt  participia ,  ut  omnino  aeger  obmutescat.  In  Rabie 
Canina  convelluntur  pharynx,  larynx  musculique  respiratorii,  et  morbo 
ad  summum  perveniente  gradum,  illi  qui  artus  movent  chronici  sunt  : 
causae  tetanum  inferentes  etiam  sunt  multum  diversae  ab  iis  Rabiem 
Caninam  producentibus. 

A  delirio  furibundo  cum  febre  conjuncto  facile  distinguitur  morbus 
noster,  quia  delirium  plerumque  concomitatur  valida  meningum  phleg- 
masia  :  est  quoque  morbus  fere  semper  secundarius ;  cum  ipso  morbo 
praecipue  ingreditur ,  eo  increscente ,  etiam  crescit ,  et  evanescente , 
etiam  evanescit ,  nulla  intervalla  offerens  lucida  :  in  hydrophobia  idio¬ 
pathica,  res  quidem  prorsus  diversae  habentur. 


prognosi. 


Prognosis  Rabiei  Caninae  ut  plurimum  spe  fluctuat  angustissima :  quo 


magis  a  morbi  invasione  temporis  spatium  effluxerit ,  eo  magis  in  peri¬ 
culo  stat  aeger ;  et  tanto  certius  et  propius  instat  mors ,  quanto  malum 
fuerit  magis  evolutum.  Interea  temporis  licet  videatur  nos  posse  non 
negare  aliquos  etiam  paucissimos  evasisse  liydrophobos ;  tamen  omnes 
artis  principes  deplorant ,  contra  animalis  rabidi  morsum  vix  ullam  ha¬ 
bere  certam  prophylaxin  (1):  praeterea,  tristis  experientia  hactenus  con¬ 
firmare  videtur,  quod  nullum,  certa  fide  dignum,  hominis  Rabie  Canina 
laborantis,  aquamque  paventis,  sanati  sit  exemplum.  Ante  evolutionem 
morbi,  nulla  certa  extant  signa  quae  doceant  virus  rabidum,  ab  homine 


(i)  Boerliaaye. 

susceptum,  e  corpore  jam  expulsum  esse,  vel  saltem  actionem  ejus  in 
oeconomia  animali  omnino  esse  impeditam.  Docent  enim  tristissima  obser¬ 
vata  semina  dirae  luis  satis  diu  in  corpore  humano  vivo  latere  posse  , 
nullo  indicio  sese  manifestantia;  dum  interea  temporis  venenum  subito 
redditur  actuosum ,  et  morbum  maxime  calamitosum  producit ;  bine  clare 
patet  quam  difficilis,  et  eodem  tempore  periculosa,  hujus  morbi  prog¬ 
nosis  sit  habenda ,  et  cuncta  hactenus  remedia  decantata  futurum  potius 
evertunt  quam  praesentem  tollunt. 

§  8. 

De  Cura. 


Cura  est  duplex ,  radicalis  et  prophylactica. 

Quod  spectat  ad  curam  radicalem  initio  morbi ,  suadente  Boerhaave , 
sanguinis  missiones  amplae  ex  lato  vulnere  magni  vasis  ad  animi  deli¬ 
quium  usque  repetitae  conveniunt,  quod  juxta  mentem  nostram  princeps 
remedium  haberi  meretur,  nihil  obstante;  et  hoc  ulterius  confirmarunt 
observata  facta  a  J.  Schoolbred,  praxin  medicam  in  Calcutta  exercente. 

Praeter  venae  sectiones  injici  possunt  clysmata  ex  aqua  nitrosa  cum 
paucillo  aceti;  si  vorare  possit  homo,  vomitorium  est  utilissimum  (1) ; 
opiata  tunc  multum  conveniunt  et  narcotica ;  victus  sit  tenuissimus  ; 
omnia  acria  et  stimulantia  vitentur. 

In  secundo  vel  tertio  stadio,  medicamentorum  farrago  decantata  fuit  a 
medicis  quae  vario  modo  agunt ,  ut  ita  virus  intra  corpus  susceptum  foris 


(i)  Utrechtsclie  Genootschap,  8e  deeh  1794. 

emittatur :  et ,  re  vera ,  non  possumus  quin  miremur ,  si  perlustramus 
nomenclaturam  remediorum,  imo  arcanorum  quas  omnibus  temporibus 
contra  Rabiem  Caninam  fuerunt  proposita  ,  et  ope  quorum ,  ut  docet  obser¬ 
vatio  ,  rarissimi  quidam  casus  recuperatas  sanitatis  occurrunt :  de  Rabie 
Canina  valet  quod  de  pluribus  aliis  morbis  dici  potest ;  quo  plura  re¬ 
media  contra  quasdam  aegritudines  proponunt  medici,  eo  minus  curabiles 
eaedem  sint  habendae:  quoad  nos,  laetbali  morbi  indole  perspecta,  si  re¬ 
media  supra  commendata,  et  primo  stadio  instituta,  ipsum  non  tollunt, 
credimus  reliqua  omnia  ne  quidquam  boni  aegrotantibus  allatura ,  quan¬ 
doquidem  specifica  hactenus  cognita  non  sunt,  quae  morbum  jam  prae¬ 
sentem  tollere  queunt. 

Cura  prophylactica  hodie  certior  esse  videtur,  et  imprimis  postulat  ut 
quam  citissime  post  vulnus  rabido  animale  inflictum ,  pars  laesa  ferro 
candente  profunde  uratur  cuspidato  ,  et  per  aliquot  hebdomadas ,  eschara 
delapsa  ,  suppuratio  protrahitur  quantum  fieri  potest:  quoad  reliqua 
remedia  haec,  pro  re  nata,  a  medico  adhiberi  possunt,  ut  v.  g. ,  nunc 
purgantia  ,  nunc  sudorifica ,  alias  tonica  aegris  propinantur  :  suadent 
quidem  medici  balnea  tepida  vel  frigida ;  tamen  in  hoc  loco  repetimus , 
combustionem  partis  laesae  in  tempore  peractam  solum  esse  remedium 
quod,  praecedente  experientia  medicorum  et  aegrotantium,  fide  dignum 
sit.  Interea  temporis  animus  aegri  ab  omni  futuri  eventus  funesti  metu 
liberatur.  Juvabit  aegrotanti,  imprimis  post  ferri  candentis  admotionem, 
persuadere  res  ejus  jam  minus  periculosas  esse,  et  victum  levem,  vino 
atque  omnibus  stimulantibus  certo  tempore  rejectis,  curam  effecturum. 

Si  vulnus  magnum  sit ,  et  pars  in  qua  haeret  abscindi  potest ,  in  tali 
casu  amputationem  ejus  commendamus :  in  hisce  omnibus  casibus  non 
parca  manu  ferroque  et  igne  utendum  est ;  melius  peccare  excessu 

quam  defectu ,  quandoquidem  in  extremis  morbis  extrema  remedia  sint 
lentanda. 

Quod  spectat  ad  vestimenta,  aliaque  objecta,  quibus  saliva  animalis 
rabidi  adhaesit  y  suadet  prudentia,  ut  omnia,  in  quae  cadit  suspicio ,  per 
ignem  destruantur. 

Denique ,  si  aliquando  virus  rabidum  vel  saliva  animalis  rabidi , 
corpus  nudum ,  nullo  vulnere  illato ,  solummodo  tetigerit ,  minime  suf¬ 
ficit  materiam  abluere ;  si  absorptio  vigeat,  prudentis  est  hirudines  ap¬ 
plicare  ,  cucurbitas ,  vesicantia  et  sanguinem  scarificationibus  demittere 
a  parte  veneno  tacta.  His  dictis  finem  materiae  ponimus,  et  praeceptoribus 

i 

nostris  optimis,  propter  egregia  instituta,  studiaque  erga  nos  suavis¬ 
sima,  grato  animo  nunc  venerationem  publice  testamur  nostram. 


FINIS. 

POSITIONES  MEDICiE. 

1.  Nervi  optici,  in  homine,  non  decussantur. 

2.  Mercurialia  in  inflammationibus  semper  nocent. 

3.  In  utero  plerumque  locum  habet  conceptio. 

/[.  Cortex  Peruvianus  febres  intermittentes,  mercurius  syphilitidem , 
psoram  sulphur,  semper  domant. 

5.  Febris  intermittens,  paludosa,  nosocomialis ,  flava,  typhoida ,  pes¬ 
tisque  ex  eodem  fonte  nascuntur. 

6.  Ureteres  vias  censemus  praebere  solas  per  quas  in  vesicam  stillat 
urina. 

7.  Aqua  pura  super  epulas  optimus  est  homini  potus. 

8.  Vinum  bonum  multis  in  morbis  remedium  est  praestantissimum . 

9.  Dicere  quod  femur,  aut  humerum,  aut  membrum  aliud  quodcum- 
que  a  sedibus  suis  sponte  moveatur ,  nobis  videtur  forma  loquendi 
vitiosa. 

10.  In  vasis  lymphaticis  abdominalibus  motum  retrogradum  admitti¬ 
mus  fluidorum. 

11.  Ossa  nunquam  exfoliant. 

12.  Generationem  spontaneam  negamus. 


Vidi  ,  et  nihil  reperi  quod  legis  ^4cademicce 
parag.  56  adversetur  , 

F.  E.  VERBEECK , 

Fac.  Med.  b.  t.  Decanus. 


